Margrete Auken (SF), 2000-01-14:
Der er en vis tryghed ved hr. Kaj Ikast.
Man kan være sikker på, at ligegyldigt hvad vi skal diskutere inden for trafiksektoren, så siger han: Der er nogle, der er efter bilerne, vi skal have lov til at bo ude på landet, og dér skal vi have biler. Det handler altså om bytrafik i dag, må jeg sige til hr. Kaj Ikast.
Det er den ene ting. Så hvad jeg egentlig ville spørge om: Hvor er det, der i denne redegørelse står noget konkret om begrænsninger af bilismen?
Så vidt jeg ved, er det ikke engang en målsætning.
Så vidt jeg ved, er det ikke engang formuleret som en målsætning, og det er en af mine store indvendinger imod den redegørelse, at der bare står meget vage formuleringer om, at alle skal have det godt, og sådan noget.
Men jeg kan have læst forkert: Hvor står der udtrykkeligt, at man skal begrænse, altså at vi skal have færre biler i byerne, og hvor står der, hvad det er for nogle virkemidler, man vil bruge til det?
Jeg er enig med hr. Erling Christensen i, at vi f.eks. har fået flere cykelstier, men til gengæld har vi altså også fået mange, mange flere biler, og det har vi jo ikke mindst i København, og det er jo det, det drejer sig om.
Der er andre initiativer, men hvordan får vi begrænset bilismen i København?
Hvad angår roadpricing: Hvis jeg kan få Socialdemokratiet og regeringen til at sige, at så snart det kan laves, så går vi i gang, så er vi tæt på at ville kunne lave det.
Så vil jeg da endelig sige, at en af de ting, som jeg i øvrigt burde have nævnt i min tale, og som jeg godt vil spørge hr. Erling Christensen om, er
, om han ikke godt vil være med til at støtte ideen om, at man i de store byer laver sådan en slags omvendte motorveje.
Altså, vi laver steder, hvor vi fjerner al anden trafik end bilerne.
Hvad med at vi i storbyerne lavede nogle hovedstrøg, steder, hvor vi fjernede bilerne og så kun havde kollektiv trafik og cykler?
Vi kunne f.eks starte med, at vi lavede det på Amagerbrogade i København.
Det ville være en enorm billig måde at øge både den kollektive trafiks kapacitet, færdselssikkerheden, fremkommeligheden og tillokkelsen for cyklerne på, hvis man gjorde det sådan.
Jeg har i øvrigt, skal jeg så sige, inden jeg nu får forslaget i hovedet af Venstre og De Konservative, faktisk fået støtte til forslaget fra bilimportørerne og sådan nogle, som kunne se, at der var en vis pointe i, at man nogle steder prøvede at lave en omvendt motorvej, altså hvor der ikke var biler.
Og jeg kan fortælle hr. Svend Heiselberg, at der er mange andre steder, hvor bilen kan køre ind uden at behøve at køre ad Amagerbrogade, og især hvis man så sagde: Der lægger vi så busserne.
De vil jo få en enorm kapacitetsforøgelse, hvis de ikke skal holde i kø hele tiden, og så kunne vi f.eks. flytte cyklerne ind på midten af vejen, så vi ikke havde konflikten mellem fodgængere og cykler.
Det ville være en af de visioner, man kunne arbejde på.
Hvis man f.eks. kunne få god støtte herindefra til at sige - det er ikke os, der skal bestemme det, det skal man ude i kommunerne, det er jeg med på - at sådan noget vil vi godt prøve at sætte i centrum af det, vi skal gøre, så ville vi virkelig lave noget, hvor vi fik fremkommelighed.
Så vil jeg godt støtte hr. Heiselberg, hvis han går op og spørger: Hvad gør vi så ved bilerne?
Jamen de kan altså køre andre steder.
Jeg tror nu mange ville blive fristet til at tage bussen, hvis det går så hurtigt.
Og så kan man jo også godt have lov til at parkere i sidegaderne osv.
Det har jeg ikke noget imod i den sammenhæng.